title: Kommissionens gennemførelsesforordning (EU) 2017/980 af 7. juni 2017 om gennemførelsesmæssige tekniske standarder for standardformularer, -modeller og -procedurer for samarbejde om tilsyn, kontrol på stedet og undersøgelser samt udveksling af oplysninger mellem kompetente myndigheder i henhold til Europa-Parlamentets og Rådets direktiv 2014/65/EU (EØS-relevant tekst. )

text:
                  10.6.2017

                  DA

                  Den Europæiske Unions Tidende

                  L 148/3

            KOMMISSIONENS GENNEMFØRELSESFORORDNING (EU) 2017/980
      af 7. juni 2017
      om gennemførelsesmæssige tekniske standarder for standardformularer, -modeller og -procedurer for samarbejde om tilsyn, kontrol på stedet og undersøgelser samt udveksling af oplysninger mellem kompetente myndigheder i henhold til Europa-Parlamentets og Rådets direktiv 2014/65/EU
      (EØS-relevant tekst)
      EUROPA-KOMMISSIONEN HAR —
      under henvisning til traktaten om Den Europæiske Unions funktionsmåde,
      under henvisning til Europa-Parlamentets og Rådets direktiv 2014/65/EU af 15. maj 2014 om markeder for finansielle instrumenter og om ændring af direktiv 2002/92/EF og direktiv 2011/61/EU (1), særlig artikel 80, stk. 4, og artikel 81, stk. 4, og
      ud fra følgende betragtninger:

                  (1)

                  I direktiv 2014/65/EU fastsættes der forpligtelser for samarbejde og udveksling af oplysninger mellem kompetente myndigheder. En kompetent myndighed kan som led i denne procedure anmode den kompetente myndighed i en anden medlemsstat om at samarbejde om en kontrol på stedet eller en undersøgelse.

                  (2)

                  For at sikre, at de kompetente myndigheder er i stand til at samarbejde og udveksle oplysninger på en effektiv og rettidig måde ved anvendelsen af direktiv 2014/65/EU og yde hinanden fuld gensidig bistand, bør der fastsættes procedurer samt modeller og formularer, som skal anvendes af de kompetente myndigheder for denne type samarbejde og udveksling af oplysninger, herunder for indgivelse af anmodninger om samarbejde eller udveksling af oplysninger, kvitteringer for modtagelse og svar på sådanne anmodninger.

                  (3)

                  For at sikre, at de anmodede myndigheder behandler anmodninger om samarbejde eller oplysninger effektivt og hurtigt, bør der i hver anmodning klart redegøres for baggrunden for anmodningen om samarbejde eller udveksling af oplysninger. Ud over brugen af modeller og formularer til anmodning om samarbejde eller anmodninger om oplysninger og svar på sådanne anmodninger bør procedurer for samarbejde og udveksling af oplysninger muliggøre og lette kommunikation, høring og samspil mellem den anmodende myndighed og den anmodede myndighed under hele processen.

                  (4)

                  I denne forordning overholdes de grundlæggende rettigheder og de principper, som bl.a. Den Europæiske Unions charter om grundlæggende rettigheder anerkender.

                  (5)

                  Af konsekvenshensyn og for at sikre velfungerende finansmarkeder er det nødvendigt, at bestemmelserne i denne forordning og bestemmelserne i direktiv 2014/65/EU anvendes fra den samme dato.

                  (6)

                  Denne forordning er baseret på det udkast til gennemførelsesmæssige tekniske standarder, som Den Europæiske Værdipapir- og Markedstilsynsmyndighed (ESMA) har forelagt Kommissionen.

                  (7)

                  ESMA har hverken gennemført åbne offentlige høringer om det udkast til gennemførelsesmæssige tekniske standarder, som ligger til grund for denne forordning, eller analyseret de potentielle relaterede omkostninger og fordele ved at indføre standardformularer, -modeller og -procedurer for de relevante kompetente myndigheder, da dette ville være urimeligt i forhold til standardernes anvendelsesområde og virkning, idet adressaterne kun omfatter de nationale kompetente myndigheder i medlemsstaterne og ikke markedsdeltagere.

                  (8)

                  ESMA har anmodet om en udtalelse fra interessentgruppen for værdipapirer og markeder, der er nedsat i henhold artikel 37 i Europa-Parlamentets og Rådets forordning (EU) nr. 1095/2010 (2) —

            VEDTAGET DENNE FORORDNING:
      Artikel 1
      Kontaktpunkter
      1.   De kompetente myndigheder udpeger kontaktpunkter for fremsendelse af anmodninger om samarbejde eller udveksling af oplysninger i henhold til artikel 80 og 81 i direktiv 2014/65/EU. De offentliggør oplysninger om kontaktpunkterne på deres websteder.
      2.   De kompetente myndigheder meddeler ESMA oplysningerne om deres kontaktpunkter. ESMA fører og ajourfører en liste over de kontaktpunkter, der er udpeget i overensstemmelse med stk. 1, til brug for de kompetente myndigheder.
      Artikel 2
      Anmodning om samarbejde eller udveksling af oplysninger
      1.   Den anmodende myndighed fremsætter en anmodning om samarbejde eller udveksling af oplysninger i papirform eller i elektronisk form ved anvendelse af formularen i bilag I. Den stiler sin anmodning til den anmodede myndigheds kontaktpunkt.
      2.   I hastetilfælde kan den anmodende myndighed fremsætte anmodningen om samarbejde eller udveksling af oplysninger mundtligt, forudsat at anmodningen efterfølgende bekræftes skriftligt inden for en rimelig tidsfrist, medmindre den anmodede myndighed accepterer andet.
      3.   Den anmodende kompetente myndighed kan vedlægge anmodningen om høring de dokumenter eller det støttemateriale, der anses for nødvendige som støtte for anmodningen.
      Artikel 3
      Kvittering for modtagelse
      Senest 10 arbejdsdage efter at den anmodede myndigheds kontaktpunkt har modtaget en anmodning om samarbejde eller udveksling af oplysninger, skal denne myndighed sende en kvittering for modtagelsen til den anmodende myndighed ved anvendelse af formularen i bilag II.
      Artikel 4
      Svar på anmodning om samarbejde eller udveksling af oplysninger
      1.   Den anmodede myndighed svarer på en anmodning om samarbejde eller udveksling af oplysninger i papirform eller i elektronisk form ved anvendelse af formularen i bilag III. Medmindre den anmodende myndighed har angivet andet, stiles svaret til den anmodende myndigheds kontaktpunkt.
      2.   Den anmodede myndighed efterkommer hurtigst muligt anmodninger om samarbejde eller udveksling af oplysninger på en måde, der sikrer de nødvendige reguleringsmæssige foranstaltninger, under hensyntagen til anmodningens kompleksitet og nødvendigheden af at inddrage tredjemand eller en anden myndighed.
      Artikel 5
      Procedurer for at sende og behandle en anmodning om samarbejde eller udveksling af oplysninger
      1.   I forbindelse med anmodningen om samarbejde eller udveksling af oplysninger kommunikerer den anmodende myndighed og den anmodede myndighed i papirform eller i elektronisk form, afhængigt hvad der er hurtigst, under behørig hensyntagen til fortrolighedsbetragtninger, korrespondancetider, omfanget af de oplysninger, der skal kommunikeres, og hvor nemt det er for den anmodende myndighed at få adgang til oplysningerne. Den anmodende myndighed skal navnlig straks besvare enhver anmodning om præcisering fra den anmodede myndigheds side.
      2.   Den anmodede myndighed underretter den anmodende myndighed, hvis den forventer en forsinkelse på mere end 5 arbejdsdage i forhold til den forventede dato for svar, der er angivet i kvitteringen for modtagelsen.
      3.   Hvis anmodningen er blevet betegnet som hastende af den anmodende myndighed, skal den anmodede myndighed og den anmodende myndighed aftale, hvor hyppigt den anmodede myndighed skal underrette den anmodende myndighed om behandlingen af anmodningen og om, hvornår den forventer at give et svar.
      4.   Den anmodede myndighed og den anmodende myndighed samarbejder om at løse eventuelle problemer, som måtte opstå i forbindelse med behandlingen af en anmodning.
      Artikel 6
      Procedure for anmodninger om, at en person afgiver forklaring
      1.   Hvis den anmodende myndighed i sin anmodning anmoder om, at en eller flere personer afgiver forklaring, skal den anmodede myndighed og den anmodende myndighed med forbehold af eksisterende retlige begrænsninger eller bindinger og eventuelle forskelle i procedurekrav, vurdere og tage hensyn til følgende:

                  a)

                  de rettigheder, som tilkommer den eller de personer, som skal afgive forklaring

                  b)

                  den rolle, som de ansatte hos den anmodede myndighed og den anmodende myndighed har ved afgivelsen af forklaring

                  c)

                  hvorvidt den person, som skal afgive forklaring, har ret til at blive bistået af en retlig repræsentant, og i bekræftende fald rækkevidden af den pågældendes bistand under afgivelsen af forklaring, herunder i forbindelse med registrering eller indberetning af forklaringen

                  d)

                  hvorvidt forklaringen skal afgives på et frivilligt eller et tvunget grundlag, hvis en sådan sondring findes

                  e)

                  hvorvidt den person, som skal afgive forklaring, på grundlag af de oplysninger, der er tilgængelige på tidspunktet for anmodningen, er et vidne eller en genstand for undersøgelse

                  f)

                  hvorvidt forklaringen på grundlag af de oplysninger, der er tilgængelige på tidspunktet for anmodningen, kan anvendes eller påtænkes anvendt i en straffesag

                  g)

                  forklaringens antagelighed i den anmodende myndigheds jurisdiktion

                  h)

                  registreringen af forklaringen og de gældende procedurer, herunder om det vil være et fuldstændigt eller et sammenfattende skriftligt referat eller en lyd- eller videooptagelse

                  i)

                  procedurer for attestering eller bekræftelse af forklaringen fra de personer, der afgiver forklaringen, herunder om dette finder sted, efter at forklaringen er afgivet

            2.   Den anmodede myndighed og den anmodende myndighed skal sikre, at der findes ordninger for deres ansatte til at gå effektivt til værks, herunder ordninger, der gør det muligt for deres ansatte at nå til enighed om alle yderligere oplysninger, der måtte være nødvendige, herunder følgende:

                  a)

                  planlægning af datoer

                  b)

                  den liste over spørgsmål, der skal stilles til den person, som skal afgive forklaring, og gennemgang heraf

                  c)

                  rejseordninger, herunder sikring af, at den anmodede myndighed og den anmodende myndighed er i stand til at mødes for at drøfte sagen forud for afgivelsen af forklaring

                  d)

                  oversættelsesordninger.

            Artikel 7
      Procedure for anmodninger om en kontrol på stedet eller en undersøgelse
      1.   Når der anmodes om at gennemføre en kontrol på stedet eller en undersøgelse, skal den anmodende myndighed og den anmodede myndighed konsultere hinanden om den bedste måde at efterkomme anmodningen om samarbejde på under hensyntagen til artikel 80, stk. 1, litra a), b) og c), i direktiv 2014/65/EU, herunder om fordelene ved en fælles kontrol på stedet eller en fælles undersøgelse.
      Ved afgørelsen af den bedste måde at efterkomme anmodningen om samarbejde på skal den anmodende myndighed og den anmodede myndighed som minimum tage hensyn til følgende:

                  a)

                  indholdet af anmodninger om samarbejde, der er modtaget fra den anmodende myndighed, herunder eventuelle forslag om det hensigtsmæssige i at foretage undersøgelsen eller kontrollen på stedet i fællesskab

                  b)

                  hvorvidt de hver især gennemfører deres egen efterforskning vedrørende et spørgsmål med grænseoverskridende virkninger, og hvorvidt dette spørgsmål ville blive mere hensigtsmæssigt behandlet i et fælles samarbejde

                  c)

                  de juridiske og reguleringsmæssige rammer i hver deres jurisdiktioner, idet det sikres, at begge myndigheder har en god forståelse af de potentielle bindinger og retlige begrænsninger for deres adfærd og for eventuelle sager, som kan være en følge, herunder spørgsmål vedrørende ne bis in idem-princippet

                  d)

                  forvaltning og ledelse, der er nødvendig for en undersøgelse eller en kontrol på stedet

                  e)

                  tildeling af ressourcer og udnævnelse af medarbejdere med ansvar for at udføre undersøgelser eller kontrol på stedet

                  f)

                  muligheden for at oprette en fælles handlingsplan og tidsplan for hver myndigheds arbejde

                  g)

                  fastlæggelsen af foranstaltninger, der skal træffes, i fællesskab eller individuelt af hver myndighed

                  h)

                  gensidig udveksling af indsamlede oplysninger og rapportering om resultaterne af de enkeltforanstaltninger, der er blevet iværksat

                  i)

                  andre sagsspecifikke spørgsmål.

            2.   Hvis den anmodede myndighed selv foretager kontrollen eller undersøgelsen, skal den holde den anmodende myndighed orienteret om udviklingen i disse aktiviteter og fremlægge sine resultater i god tid.
      3.   Hvis den anmodende myndighed og den anmodede myndighed beslutter at foretage en fælles undersøgelse eller en fælles kontrol på stedet skal de:

                  a)

                  deltage i en løbende dialog med henblik på at koordinere indsamlingen af oplysninger og konstateringen af de faktiske forhold

                  b)

                  arbejde tæt sammen og samarbejde med hinanden i forbindelse med den fælles undersøgelse eller de fælles kontrol på stedet

                  c)

                  identificere de specifikke retlige bestemmelser, der er genstand for undersøgelsen eller kontrollen på stedet

                  d)

                  når det er relevant, som minimum enes om følgende:

                              i)

                              udarbejdelsen af en fælles handlingsplan med angivelse af genstanden for, karakteren af og tidsplanen for de foranstaltninger, der skal træffes, herunder fordeling af ansvarsområder i forbindelse med at tilvejebringe resultatet af arbejdet og under hensyntagen til hver enkelt myndigheds respektive prioriteringer

                              ii)

                              identifikation og vurdering af eventuelle retlige begrænsninger eller bindinger og eventuelle forskelle i procedurerne med hensyn til undersøgelser eller håndhævelsesforanstaltninger eller andre sagsforløb, herunder rettighederne for en person, der er genstand for en undersøgelse

                              iii)

                              identifikation og vurdering af specifik ret til fortrolighed mellem advokat og klient, der kan have indvirkning på forløbet af undersøgelsen og håndhævelsen, herunder beskyttelse mod at inkriminere sig selv

                              iv)

                              strategien for kommunikation til offentligheden og pressen

                              v)

                              den påtænkte anvendelse af de udvekslede oplysninger.

            Artikel 8
      Udveksling af oplysninger, der ikke er anmodet om
      1.   Hvis en kompetent myndighed er i besiddelse af oplysninger, som den mener vil gavne en anden kompetent myndighed i forbindelse med udførelsen af dennes opgaver i henhold til direktiv 2014/65/EU eller Europa-Parlamentets og Rådets forordning (EU) nr. 600/2014 (3), skal den videresende disse oplysninger i papirform eller i elektronisk form til den anden kompetente myndigheds kontaktpunkt.
      2.   Uanset stk. 1 kan den kompetente myndighed, der sender oplysningerne, hvis den mener, at oplysningerne bør fremsendes hurtigst muligt, i første omgang meddele oplysningerne mundtligt, forudsat at den efterfølgende fremsendelse af oplysninger sker skriftligt inden for en rimelig tidsfrist, medmindre den myndighed, der modtager oplysningerne, accepterer andet.
      3.   En myndighed, der sender oplysninger uopfordret, skal gøre det ved at anvende formularen i bilag III, idet der navnlig påpeges problemer i forbindelse med fortroligheden af oplysninger.
      Artikel 9
      Krav om underretning af kompetente myndigheder
      1.   Hvis en kompetent myndighed for et reguleret marked i henhold til artikel 80, stk. 1, i direktiv 2014/65/EU henvender sig direkte til investeringsselskaber, der er fjernmedlemmer af eller fjerndeltagere på det regulerede marked, underretter den den kompetente myndighed i fjernmedlemmets eller fjerndeltagerens hjemland i papirform eller i elektronisk form ved anvendelse af formularen i bilag IV til denne forordning, umiddelbart efter at den har kontaktet fjernmedlemmet eller fjerndeltageren, medmindre myndigheden i fjernmedlemmets eller fjerndeltagerens hjemland tidligere skriftligt har accepteret at blive underrettet via andre kommunikationsmidler.
      2.   Hvis der er hastende årsager til henvendelsen til fjernmedlemmet af eller fjerndeltageren på det regulerede marked, kan det regulerede markeds kompetente myndighed med en behørig begrundelse foretage underretningen mundtligt, forudsat at den efterfølgende skriftligt bekræfter anmodningen inden for en rimelig tidsfrist, medmindre den anmodede myndighed accepterer andet.
      Artikel 10
      Ikrafttræden og anvendelse
      Denne forordning træder i kraft på tyvendedagen efter offentliggørelsen i Den Europæiske Unions Tidende.
      Den anvendes fra den 3. januar 2018.

         Denne forordning er bindende i alle enkeltheder og gælder umiddelbart i hver medlemsstat.
         Udfærdiget i Bruxelles, den 7. juni 2017.

               På Kommissionens vegne

            Jean-Claude JUNCKER

               Formand

         (1)  EUT L 173 af 12.6.2014, s. 349.

         (2)  Europa-Parlamentets og Rådets forordning (EU) nr. 1095/2010 af 24. november 2010 om oprettelse af en europæisk tilsynsmyndighed (Den Europæiske Værdipapir- og Markedstilsynsmyndighed), om ændring af afgørelse nr. 716/2009/EF og om ophævelse af Kommissionens afgørelse 2009/77/EF (EUT L 331 af 15.12.2010, s. 84).

         (3)  Europa-Parlamentets og Rådets forordning (EU) nr. 600/2014 af 15. maj 2014 om markeder for finansielle instrumenter og om ændring af forordning (EU) nr. 648/2012 (EUT L 173 af 12.6.2014, s. 84).

         BILAG I

            Formular til anmodning om samarbejde eller udveksling af oplysninger

         Tekst af billedet

            Anmodning om samarbejde eller udveksling af oplysninger
            Referencenummer:
            Dato:
            Generelle oplysninger
            FRA:
            Medlemsstat:
            Anmodende myndighed:
            Adresse:
            (Kontaktoplysninger for kontaktpunktet)
            Navn:
            Telefon:
            E-mail:
            TIL:
            Medlemsstat:
            Anmodet myndighed:
            Adresse:
            (Kontaktoplysninger for kontaktpunktet)
            Navn:
            Telefon:
            E-mail:
            Kære [indsæt relevant navn]
            I henhold til artikel [80/81 (1)] i direktiv 2014/65/EU bedes du give input vedrørende de forhold, der er nærmere beskrevet nedenfor.
            Jeg vil være taknemmelig for at modtage et svar på ovennævnte anmodning senest den [indsæt vejledende dato for svar og i tilfælde af en hasteanmodning indsæt fristen for de oplysninger, der skal gives] eller, hvis dette ikke er muligt, en angivelse af, hvornår du forventer at kunne yde den assistance, der anmodes om.
            (1) Angiv den relevante artikel i direktiv 2014/65/EU

         Tekst af billedet

            Type anmodning
            Det relevante afkrydses.
            Tilsynsaktiviteter (tilvejebringelse af oplysninger, afgivelse af forklaring, andet)
            Undersøgelse
            Kontrol på stedet
            Begrundelser for anmodningen
            [indsæt bestemmelse(r) i den sektorspecifikke lovgivning, i henhold til hvilken den anmodende myndighed er kompetent til at behandle spørgsmålet]
            Anmodningen vedrører samarbejde eller udveksling af oplysninger om
            [indsæt beskrivelse af genstanden for anmodningen, formålet med det samarbejde eller den udveksling af oplysninger, anmodningen vedrører, de faktiske omstændigheder, som ligger til grund for den undersøgelse, der danner grundlag for anmodningen, og redegørelse for dens gavnlige virkninger]
            Under henvisning til
            [hvis det er relevant, bedes du anføre nærmere oplysninger om den tidligere anmodning, således at denne kan identificeres]
            Tilsynsaktiviteter (tilvejebringelse af oplysninger, afgivelse af forklaring)
            a) Giv venligst en detaljeret beskrivelse af de specifikke oplysninger, der anmodes om, med en begrundelse for, hvorfor de pågældende oplysninger vil være til hjælp og, hvis de kendes, en liste over personer, som er i besiddelse af de ønskede oplysninger, eller de steder, hvor sådanne oplysninger kan fås.
            b) Hvis anmodningen vedrører oplysninger om en transaktion eller ordre i et specifikt finansielt instrument, anføres følgende oplysninger.

         Tekst af billedet

            Produkt-ID
            [indsæt en nøjagtig beskrivelse af det finansielle instrument, herunder ISIN-kode]
            Person-ID
            [indsæt identiteten på en person med tilknytning til transaktionen eller ordren, herunder en person, der handler med det finansielle instrument, eller på hvis vegne handelen anses for at have fundet sted]
            Datoer:
            [indsæt de datoer, mellem hvilke transaktioner eller ordrer i de pågældende finansielle instrumenter har fundet sted, herunder i tilfælde af en lang periode en begrundelse for, hvorfor oplysninger vedrørende hele perioden vil være til hjælp]
            c) Hvis anmodningen vedrører oplysninger om en persons virksomhed eller aktiviteter, bedes du give så præcise oplysninger som muligt, for at denne person kan identificeres.
            d) Hvis der er særlige overvejelser om følsomheden af de anmodede oplysninger, bedes du give en indikation af, hvor følsomme oplysningerne i ansøgningen er, og eventuelle særlige forholdsregler, der skal træffes i forbindelse med indsamlingen af disse oplysninger af undersøgelsesmæssige hensyn.
            e) Eventuelle supplerende oplysninger
            [hvorvidt den anmodende myndighed har været i kontakt med eller agter at kontakte andre myndigheder eller retshåndhævende organer i vores medlemsstat i forbindelse med genstanden for anmodningen eller enhver anden myndighed, som den anmodende myndighed ved har en aktiv interesse i genstanden for anmodningen]
            f) I forbindelse med en hasteanmodning og fastsættelse af frister bedes du give en fuldstændig redegørelse for anmodningens hastende karakter og en redegørelse for eventuelle frister, som den anmodende myndighed har fastsat for de oplysninger, der skal gives.
            Afgivelse af forklaring
            Angiv venligst følgende:
            a) Forklaring afgivet: under ed /på tro og love

         Tekst af billedet

            b) Behovet for og formålet med afgivelsen af forklaring:
            c) Navn på den eller de personer, som skal afgive forklaring:
            [indsæt kontaktoplysninger på de personer, som skal afgive forklaring, for at sætte den anmodede myndighed i stand til at iværksætte indkaldelsen til afgivelse af forklaring, hvis det er relevant]
            d) Detaljeret beskrivelse af de ønskede oplysninger, herunder en foreløbig liste med spørgsmål (hvis den foreligger på tidspunktet for anmodningen).
            e) Eventuelle yderligere oplysninger, som kan være nyttige:
            [hvorvidt den anmodende myndigheds ansatte anmoder om deltagelse i afgivelsen af forklaring, oplysninger om de deltagende embedsmænd fra den anmodende myndighed, beskrivelse, hvis det er relevant, af eventuelle retlige og proceduremæssige krav, der skal være opfyldt for at sikre, at forklaringer afgivet ved interviewet kan antages i den anmodende myndigheds jurisdiktion]
            Kontrol på stedet eller undersøgelse
            Hvis anmodningen vedrører en kontrol på stedet eller en undersøgelse på vegne af den anmodende myndighed, bedes du vedlægge oplysninger, der sætter den anmodede myndighed i stand til at vurdere, om den kan have interesse i at indgå en fælles undersøgelse, herunder den anmodende myndigheds forslag til kontrollen eller undersøgelsen, dens begrundelse og fordelene for den anmodede myndighed.
            [herunder alle relevante oplysninger, som den anmodede myndighed kræver for at have mulighed for at yde den nødvendige bistand, hvis relevant]
            [indsæt venligst alle nødvendige advarsler om fortrolighed eller alle nødvendige begrænsninger for tilladelig anvendelse af oplysninger (i henhold til EU-lovgivningen)].
            Med venlig hilsen
            [underskrift]

         BILAG II

            Formular til kvittering for modtagelse

         Tekst af billedet

            Kvittering for modtagelse
            Referencenummer:
            Dato:
            FRA:
            Medlemsstat:
            Anmodet myndighed:
            Adresse:
            (Kontaktoplysninger for kontaktpunktet)
            Navn:
            Telefon:
            E-mail:
            TIL:
            Medlemsstat:
            Anmodende myndighed:
            Adresse:
            (Kontaktoplysninger for kontaktpunktet)
            Navn:
            Telefon:
            E-mail:
            Kære [indsæt relevant navn]
            Med henvisning til din anmodning [indsæt henvisning til anmodning] bekræfter vi hermed at have modtaget din anmodning om samarbejde eller anmodning om oplysninger den [indsæt dato].
            Forventet svardato:
            Med venlig hilsen
            [underskrift]

         BILAG III

            Formular til svar på anmodning om samarbejde eller udveksling af oplysninger

         Tekst af billedet

            Svar på anmodning om samarbejde eller udveksling af oplysninger
            Referencenummer:
            Dato:
            Generelle oplysninger
            FRA:
            Medlemsstat:
            Anmodet myndighed:
            Adresse:
            (Kontaktoplysninger for kontaktpunktet)
            Navn:
            Telefon:
            E-mail:
            TIL:
            Medlemsstat:
            Anmodende myndighed:
            Adresse:
            (Kontaktoplysninger for kontaktpunktet)
            Navn:
            Telefon:
            E-mail:
            Kære [indsæt relevant navn]
            Vi bekræfter, at din anmodning af [dd.mm.åååå] med referencenummer [indsæt anmodningens referencenummer] er blevet behandlet af os.
            Indsamlede oplysninger
            [hvis oplysningerne er blevet indhentet, bedes du anføre oplysningerne her eller forklare, hvordan de vil blive givet]

         Tekst af billedet

            Oplysningerne er fortrolige og er tilgængelige for [indsæt navn på den anmodende myndighed] i henhold til [indsæt bestemmelse i MiFID II] og med den forudsætning, at oplysningerne skal forblive fortrolige i henhold til [indsæt bestemmelse i MiFID II].
            [indsæt navnet på den anmodende myndighed] skal overholde kravene i [indsæt bestemmelse i MiFID II] med hensyn til fortrolighed og de tilladte anvendelser af de pågældende oplysninger.
            [indsæt venligst andre nødvendige advarsler om fortrolighed eller alle nødvendige begrænsninger for tilladelig anvendelse af oplysninger (i henhold til EU-lovgivningen)].
            Hvis det er relevant, bedes du forklare alle præciseringer, du måtte ønske, med hensyn til de specifikke oplysninger, der anmodes om:
            Anfør venligst på eget initiativ alle væsentlige oplysninger, der yderligere kan være til gavn for samarbejdet eller udvekslingen af oplysninger i forbindelse med anmodningen:
            Med venlig hilsen
            [underskrift]

         BILAG IV

            Formular til underretning om direkte henvendelse til et fjernmedlem af eller en fjerndeltager på et reguleret marked

         Tekst af billedet

            Underretning om direkte henvendelse til et fjernmedlem af eller en fjerndeltager på et reguleret marked
            Referencenummer:
            Dato:
            FRA:
            Medlemsstat:
            Myndighed for reguleret marked:
            Adresse:
            (Kontaktoplysninger for kontaktpunktet)
            Navn:
            Telefon:
            E-mail:
            TIL:
            Medlemsstat:
            Myndighed for fjernmedlem af eller fjerndeltager på et reguleret marked
            Adresse:
            (Kontaktoplysninger for kontaktpunktet)
            Navn:
            Telefon:
            E-mail:
            Kære [indsæt relevant navn]
            Jeg underretter dig hermed om, jeg netop har henvendt mig direkte til et fjernmedlem af eller en fjerndeltager på et reguleret marked, som vi er hjemlandets kompetente myndighed for. Nedenfor findes der nærmere oplysninger om det regulerede marked og fjernmedlemmet eller fjerndeltageren, og hvorfor der er rettet henvendelse til dem.
            Det regulerede markeds navn:
            Fjernmedlemmets eller fjerndeltagerens navn:
            Kontaktoplysninger for den person hos fjernmedlemmet eller fjerndeltagerens, som der er sket henvendelse til:
            Navn:
            Telefon:
            E-mail:
            Begrundelse for henvendelsen til fjernmedlemmet eller fjerndeltageren


title: Kommissionens gennemførelsesforordning (EU) 2015/1483 af 1. september 2015 om ændring af Rådets gennemførelsesforordning (EU) nr. 1106/2013 om indførelse af en endelig antidumpingtold på importen af visse former for tråd af rustfrit stål med oprindelse i Indien som følge af en fornyet overvæltningsundersøgelse, jf. artikel 12 i Rådets forordning (EF) nr. 1225/2009

text:
               2.9.2015

               DA

               Den Europæiske Unions Tidende

               L 228/1

         KOMMISSIONENS GENNEMFØRELSESFORORDNING (EU) 2015/1483
   af 1. september 2015
   om ændring af Rådets gennemførelsesforordning (EU) nr. 1106/2013 om indførelse af en endelig antidumpingtold på importen af visse former for tråd af rustfrit stål med oprindelse i Indien som følge af en fornyet overvæltningsundersøgelse, jf. artikel 12 i Rådets forordning (EF) nr. 1225/2009
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 1225/2009 af 30. november 2009 om beskyttelse mod dumpingimport fra lande, der ikke er medlemmer af Det Europæiske Fællesskab (1) (»grundforordningen«), særlig artikel 12, stk. 3, og
   ud fra følgende betragtninger:
   A.   SAGSFORLØB

   1.   Gældende foranstaltninger

               (1)

               Ved gennemførelsesforordning (EU) nr. 1106/2013 (2) indførte Rådet en endelig antidumpingtold på importen af visse former for tråd af rustfrit stål med oprindelse i Indien (»den oprindelige undersøgelse«). De indførte foranstaltninger havde form af en værditold på mellem 0,7 % og 12,5 % for de virksomheder, der indgik i stikprøven, på 5 % for de samarbejdsvillige virksomheder, der ikke indgik i stikprøven, og på 12,5 % for ikke-samarbejdsvillige selskaber.

               (2)

               Ved gennemførelsesforordning (EU) nr. 861/2013 (3) indførte Rådet en endelig udligningstold på importen af visse former for tråd af rustfrit stål med oprindelse i Indien på mellem 3,0 % og 3,7 %.

         2.   Anmodning om en fornyet overvæltningsundersøgelse

               (3)

               Kommissionen modtag en anmodning om indledning af en fornyet overvæltningsundersøgelse af de gældende foranstaltninger, jf. grundforordningens artikel 12.

               (4)

               Anmodningen blev indgivet den 21. oktober 2014 af Foreningen af Europæiske Stålproducenter (»Eurofer« eller »klageren«) på vegne af producenter, der tegner sig for over 25 % af den samlede EU-produktion af visse former for tråd af rustfrit stål.

               (5)

               Anmodningen blev begrundet med, at efter indførelsen af antidumpingtolden på importen af visse former for tråd af rustfrit stål med oprindelse i Indien faldt eksportpriserne, og ændringerne i videresalgspriser eller de efterfølgende salgspriser i Unionen har været utilstrækkelige. Dette resulterede i en højere dumpingmargen, hvilket har hæmmet de afhjælpende virkninger af de gældende foranstaltninger.

         3.   Indledning af en fornyet overvæltningsundersøgelse

               (6)

               Efter at have informeret medlemslandene fastslog Kommissionen, at der forelå tilstrækkelige beviser til at berettige en genoptagelse af undersøgelsen og offentliggjorde den 3. december 2014 en meddelelse i Den Europæiske Unions Tidende
                   (4) (»indledningsmeddelelsen«) om indledningen af en fornyet overvæltningsundersøgelse, jf. grundforordningens artikel 12, stk. 1.

         4.   Interesserede parter

               (7)

               I indledningsmeddelelsen opfordrede Kommissionen interesserede parter til at kontakte den for at deltage i undersøgelsen. Kommissionen underrettede desuden udtrykkeligt klageren, de eksporterende producenter og importører, som den vidste var berørt af sagen, samt repræsentanter for Indien om indledningen af en fornyet overvæltningsundersøgelse og opfordrede dem til at deltage.

               (8)

               De interesserede parter fik muligheden for at fremsætte skriftlige bemærkninger og for at anmode om en høring med Kommissionen og/eller høringskonsulenten i handelsprocedurer. Ingen af de interesserede parter gav sig til kende og anmodede om en høring.

         5.   Stikprøveudtagning

               (9)

               I betragtning af det tilsyneladende store antal indiske eksporterende producenter og ikke forretningsmæssigt forbundne importører i Unionen fremgik det af indledningsmeddelelsen, at man påtænkte at foretage en stikprøveudtagning i overensstemmelse med grundforordningens artikel 17.

               (10)

               For at gøre Kommissionen i stand til at afgøre om det var nødvendigt at anvende stikprøver — og i så fald udtage stikprøver — blev de indiske eksporterende producenter og ikke forretningsmæssigt forbundne importører bedt om at give sig til kende senest 15 dage efter indledningen af den fornyede overvæltningsundersøgelse og fremsende de oplysninger, der blev anmodet om i indledningsmeddelelsen, til Kommissionen.

               (11)

               17 eksporterende producenter i Indien fremsendte de ønskede oplysninger og indvilligede i at indgå i stikprøven. I overensstemmelse med grundforordningens artikel 17, stk. 1, udtog Kommissionen en stikprøve bestående af seks virksomheder eller virksomhedsgrupper på grundlag af den største repræsentative eksportmængde til Unionen, der med rimelighed kunne undersøges inden for den tid, der var til rådighed. Virksomhederne i stikprøven er de samme som dem, der blev udvalgt til stikprøven eller den individuelle behandling i den oprindelige undersøgelse med undtagelse af Macro Bars and Wires, som det blev konstateret ikke foretog dumping i den oprindelige undersøgelse, og de blev derfor ikke undersøgt på ny.

               (12)

               I overensstemmelse med grundforordningens artikel 17, stk. 2, blev alle kendte, berørte eksporterende producenter og de indiske myndigheder hørt om udtagningen af stikprøven. Der blev ikke fremsat nogen bemærkninger. Kommissionen besluttede derfor at fastholde den foreslåede stikprøve bestående af seks virksomheder/virksomhedsgrupper og underrettede derfor samtlige interesserede parter om udtagelsen af den endelige stikprøve.

               (13)

               Stikprøven af eksporterende producenter af tråd af rustfrit stål blev derfor sammensat som følger:

                           —

                           Garg Inox

                           —

                           Nevatia Steel & Alloys

                           —

                           Raajratna Metal Industries

                           —

                           Venus Group (Hindustan Inox, Precision Metals, Sieves Manufacturer India og Venus Wire Industries)

                           —

                           Viraj Profiles
                           Disse virksomheder indgik i stikprøven i den oprindelige undersøgelse.

                           —

                           KEI Industries
                           Denne virksomhed var genstand for en individuel undersøgelse i forbindelse med den oprindelige undersøgelse.

               (14)

               I alt blev 22 ikke forretningsmæssigt forbundne importører kontaktet, hvoraf en gav sig til kende og udfyldte stikprøveskemaet. Det var derfor ikke nødvendigt at udtage en stikprøve af ikke forretningsmæssigt forbundne importører.

         6.   Besvarelser af stikprøveskemaerne

               (15)

               Kommissionen sendte stikprøveskemaer til de 6 eksporterende producenter/grupper af eksporterende producenter, der var udtaget til stikprøven. Der blev modtaget svar fra dem alle. Der blev ikke sendt et stikprøveskema til den samarbejdsvillige ikke forretningsmæssigt forbundne importør, da vedkommende ikke importerede den pågældende vare til Unionen i den periode, som var omfattet af den fornyede overvæltningsundersøgelse.

               (16)

               I lyset af en række særlige omstændigheder anmodede nogle af de stikprøveudvalgte eksporterende producenter også om en forlængelse af fristen for indgivelse af svar. Disse forlængelser blev givet i behørigt begrundede tilfælde. Derfor varede den fornyede overvæltningsundersøgelse lidt længere end den normale periode på seks måneder, jf. grundforordningens artikel 12, stk. 4.

         7.   Kontrolbesøg

               (17)

               Kommissionen har indhentet og efterprøvet alle de oplysninger, som den fandt nødvendige til undersøgelsen. I henhold til grundforordningens artikel 16 blev der gennemført kontrolbesøg hos alle de indiske eksporterende producenter, der var udtaget til stikprøven.

         8.   Perioder, der var omfattet af den fornyede overvæltningsundersøgelse

               (18)

               Den fornyede overvæltningsundersøgelsesperiode (»FOUP«) omfattede perioden 1. oktober 2013 til 30. september 2014. Den oprindelige undersøgelsesperiode (»OUP«) omfattede perioden 1. april 2011 til 31. marts 2012.

         B.   DEN PÅGÆLDENDE VARE OG SAMME VARE

               (19)

               Den vare, der er genstand for denne fornyede overvæltningsundersøgelse er den samme som i den oprindelige undersøgelse, dvs. tråd af rustfrit stål der vægtmæssigt indeholder:

                           —

                           mindst 2,5 % nikkel, undtagen tråd med et nikkelindhold på mellem 28-31 % og et kromindhold på mellem 20-22 %

                           —

                           højst 2,5 % nikkel, undtagen tråd med et kromindhold på mellem 13-25 % og et aluminiumindhold på mellem 3,5-6 %

                     i øjeblikket henhørende under KN-kode 7223 00 19 og 7223 00 99 og med oprindelse i Indien.

               (20)

               Undersøgelsen viste, at den pågældende vare, varen, der fremstilles og sælges på det indiske hjemmemarked, og varen, der fremstilles og sælges af EU-erhvervsgrenen i Unionen, har de samme grundlæggende fysiske, kemiske og tekniske egenskaber og de samme grundlæggende anvendelsesformål. De anses derfor for at være samme vare, jf. grundforordningens artikel 1, stk. 4.

         C.   RESULTATERNE AF DEN FORNYEDE OVERVÆLTNINGSUNDERSØGELSE

               (21)

               I henhold til grundforordningens artikel 12 skal en fornyet overvæltningsundersøgelse generelt have til formål at fastslå, hvorvidt eksportpriserne er faldet, eller hvorvidt ændringerne i videresalgspriser eller de efterfølgende salgspriser i Unionen for den pågældende vare har været utilstrækkelige siden indførelsen af de oprindelige foranstaltninger. Hvis det derefter konkluderes, at der har været tale om overvæltning beregnes en ny dumpingmargin.

         1.   Fald i eksportpriserne

               (22)

               Ved fastlæggelsen af, hvorvidt der var sket et fald i eksportpriserne, fastsatte Kommissionen for hver undersøgt virksomhed dets eksportpris på cif-basis (dvs. inklusive omkostninger, forsikringer og fragt) til Unionens toldgrænse i FOUP og sammenlignede disse priser med de tilsvarende eksportpriser i OUP.

               (23)

               De stikprøveudtagne eksporterende producenter eksporterede til Unionen enten direkte til uafhængige kunder eller gennem forretningsmæssigt forbundne virksomheder.

               (24)

               I de tilfælde hvor de eksporterende producenter eksporterede den pågældende vare direkte til uafhængige kunder i Unionen, blev eksportprisen i overensstemmelse med grundforordningens artikel 2, stk. 8, fastsat på grundlag af de priser, der faktisk var betalt eller skulle betales ved eksportsalg til Unionen.

               (25)

               I de tilfælde hvor eksporterende producenter eksporterede den pågældende vare til Unionen gennem en forretningsmæssigt forbundet virksomhed, der fungerede som importør, blev eksportprisen fastsat på grundlag af den importerede vares pris ved første videresalg til uafhængige kunder i Unionen, jf. grundforordningens artikel 2, stk. 9. I sådanne tilfælde blev der foretaget justeringer af prisen for alle omkostninger, der var påløbet mellem importen og videresalget, herunder SA&G-omkostninger (salgs- og administrationsomkostninger og andre generalomkostninger), samt for fortjeneste.

               (26)

               For alle stikprøveudvalgte virksomheder/virksomhedsgrupper sammenlignede Kommissionen priserne på de varetyper, der blev solgt i FOUP med de samme varetyper, der blev solgt i OUP og fastsatte for hver af dem et vægtet gennemsnitligt niveau for overvæltning.

               (27)

               Den ovennævnte sammenligning blev foretaget i euro. For så vidt angår salg via en forretningsmæssigt forbundet importør blev videresalgspriserne i EUR (eller USD eller GBP) omregnet til indiske rupee (INR) for at kunne fratrække alle omkostninger, der påløb mellem import og videresalg, og i tilfælde af direkte salg fra en indisk eksporterende producent blev alle omkostninger mellem den indiske grænse og Unionens grænse (angivet i INR) føjet til fob-priserne (angivet i INR). Efterfølgende blev de opnåede cif-priser omregnet til EUR.

               (28)

               Sammenligningen af eksportpriserne til Unionen viste, at for hver af de stikprøveudvalgte virksomheder/virksomhedsgrupper faldt eksportpriserne, hvilket umiddelbart viser, at der fandt overvæltning af de gældende foranstaltninger sted. For de eksporterende producenter der var udtaget til stikprøven, var faldet i eksportpriserne som følger (angivet i EUR):

                           GARG Inox

                           KEI Industries

                           Nevatia Steel & Alloys

                           Venus Group

                           Viraj Profiles

                           Raajratna Metal Industries

                           Udviklingen i eksportpriserne fra OUP til FOUP (EUR)

                           – 23,91 %

                           – 21,26 %

                           – 22,77 %

                           – 26,31 %

                           – 27,44 %

                           – 25,52 %

         2.   Dumping

               (29)

               Efter at have konstateret mulig overvæltning for alle eksporterende producenter, der indgik i stikprøven, blev dumpingmargenerne omregnet i henhold til grundforordningens artikel 2. I punkt 5.1.1., litra a), i indledningsmeddelelsen blev de eksporterende producenter anmodet om at underrette Kommissionen senest 15 dage efter datoen for offentliggørelsen af indledningsmeddelelsen, om hvorvidt de ville anmode om en revurdering af den normale værdi i henhold til grundforordningens artikel 12, stk. 5. Med undtagelse af Venus Group anmodede alle andre eksporterende producenter i stikprøven om en revurdering af deres normale værdier, jf. grundforordningens artikel 12, stk. 5, og fremsendte fuldstændige oplysninger, som var behørigt dokumenteret, til Kommissionen for at få omregnet deres dumpingmargener. For Venus Group, som ikke anmodede om en revurdering af sine normale værdier, blev de normale værdier, der var fastslået i den oprindelige undersøgelse, benyttet ved beregningen af dumpingmargenerne i FOUP.

         a)   Normal værdi

               (30)

               For de eksporterende producenter, der var udtaget til stikprøven, blev den normale værdi fastsat som følger:

               (31)

               Kommissionen undersøgte først, om det samlede hjemmemarkedssalg for hver stikprøveudvalgt eksporterende producent var repræsentativt, jf. grundforordningens artikel 2, stk. 2. Hjemmemarkedssalget er repræsentativt, når det samlede hjemmemarkedssalg af samme vare til uafhængige kunder på hjemmemarkedet for hver eksporterende producent udgør mindst 5 % af det samlede eksportsalg af den pågældende vare til Unionen i undersøgelsesperioden. På den baggrund var det samlede salg for hver af de stikprøveudvalgte eksporterende producenter af samme vare på hjemmemarkedet repræsentativt.

               (32)

               Kommissionen undersøgte efterfølgende, hvilke varetyper, som blev solgt på hjemmemarkedet, der var identiske eller sammenlignelige med varetyper solgt med henblik på eksport til Unionen for de eksporterende producenter med et repræsentativt hjemmemarkedssalg.

               (33)

               Kommissionen undersøgte dernæst, om hjemmemarkedssalget — for hver stikprøveudvalgt eksporterende producent på hjemmemarkedet — for hver varetype, der var identisk eller sammenlignelig med en varetype solgt med henblik på eksport til Unionen var repræsentativt, jf. grundforordningens artikel 2, stk. 2. Hjemmemarkedssalget af en varetype er repræsentativt, hvis det samlede hjemmemarkedssalg af denne varetype til uafhængige kunder i undersøgelsesperioden udgør mindst 5 % af den samlede eksportsalgsmængde af den identiske eller sammenlignelige varetype til Unionen.

               (34)

               Kommissionen fastsatte dernæst andelen af det overskudsgivende salg til uafhængige kunder på hjemmemarkedet for hver varetype i perioden for overvæltningsundersøgelsen, for at afgøre hvorvidt det faktiske salg på hjemmemarkedet skulle anvendes som grundlag for beregning af den normale værdi, jf. grundforordningens artikel 2, stk. 4.

               (35)

               Den normale værdi er baseret på den faktiske pris på hjemmemarkedet pr. varetype, uanset om salgstransaktionerne har været overskudsgivende eller ej, hvis:

                           a)

                           salgsmængden af den varetype, som blev solgt til en nettopris, der svarede til eller lå over de beregnede produktionsomkostninger, udgjorde mere end 80 % af den samlede salgsmængde for denne varetype, og

                           b)

                           den vejede gennemsnitlige salgspris for denne varetype er lig med eller højere end produktionsomkostningerne pr. enhed.

               (36)

               I så fald fastsættes den normale værdi til at være det vejede gennemsnit af priserne på alt salg på hjemmemarkedet af den pågældende varetype i FOUP.

               (37)

               Kun for det overskudsgivende salg af varetyperne på hjemmemarkedet i FOUP, er den normale værdi den faktiske pris på hjemmemarkedet pr. varetype, hvis:

                           a)

                           mængden af overskudsgivende salg af varetypen højst udgør 80 % af den samlede salgsmængde for denne varetype, eller

                           b)

                           den vejede gennemsnitspris for denne varetype er lavere end produktionsomkostningerne pr. enhed.

               (38)

               Den normale værdi blev beregnet som et vejet gennemsnit af priserne på alt hjemmemarkedssalg i FOUP eller som et vejet gennemsnit af kun det overskudsgivende salg. Alle priser, der blev anvendt til beregningerne af dumpingmargenen, blev omregnet til indisk valuta med anvendelse af omregningskurser for hver enkelt transaktion.

         b)   Eksportpris

               (39)

               Kommissionen anvendte de eksportpriser, der blev fastsat i FOUP, som beskrevet i betragtning 22-25.

         c)   Sammenligning

               (40)

               Kommissionen sammenlignede den normale værdi og disse eksporterende producenters eksportpris på grundlag af priserne ab fabrik.

               (41)

               I henhold til grundforordningens artikel 2, stk. 10, justerede Kommissionen den normale værdi og/eller eksportprisen for forskelle, der påvirkede priserne og prissammenligneligheden, i de tilfælde hvor dette var nødvendigt for at sikre en rimelig sammenligning. Der blev foretaget justeringer for transport, forsikring, kreditomkostninger, emballering og told.

         d)   Dumpingmargen

               (42)

               For de samarbejdsvillige eksporterende producenter, der var udtaget til stikprøven, sammenlignede Kommissionen den vejede gennemsnitlige normale værdi for hver type af samme vare med den vejede gennemsnitlige eksportpris for den tilsvarende type af den pågældende vare, jf. grundforordningens artikel 2, stk. 11 og 12.

               (43)

               På det grundlag kom de vejede gennemsnitlige dumpingmargener i procent af cif-prisen, Unionens grænse, ufortoldet, til at udgøre:

                           Virksomhedens navn

                           Varetypers sammenlignelighed
                           (%)

                           Dumpingmargener, OUP
                           (%)

                           Dumpingmargener, FOUP
                           (%)

                           Udvikling i dumpingmargenen
                           (procentpoint)

                           GARG Inox

                           90,3

                           11,8

                           5,2

                           – 6,6

                           KEI Industries

                           62,2

                           7,0

                           3,8

                           – 3,2

                           Nevatia Steel & Alloys

                           81,9

                           4,1

                           4,0

                           – 0,1

                           Venus Group

                           96,6

                           11,6

                           12,4

                           0,8

                           Viraj Profiles

                           86,9

                           6,8

                           0,4

                           – 6,4

                           Raajratna Metal Industries

                           99,8

                           16,2

                           12,0

                           – 4,2

         3.   Skadestærskel

               (44)

               Da dumpingmargenen for Venus Group steg, omregnede Kommissionen dumpingmargenen i overensstemmelse med reglen om den lavest mulige told i grundforordningens artikel 9, stk. 4.

               (45)

               Skadestærsklen blev fastsat på grundlag af en sammenligning mellem Venus Groups vejede gennemsnitlige importpris i FOUP og den vejede gennemsnitlige ikke-skadevoldende pris på den samme vare, som de EU-producenter, der indgik i stikprøven, solgte den til på EU-markedet i FOUP. Forskelle som følge af denne sammenligning blev dernæst udtrykt som en procentdel af den vejede gennemsnitlige cif-importværdi.

               (46)

               På dette grundlag steg skadesmargenen for Venus Group fra 23,4 % til 65,7 %.

         D.   KONKLUSION

               (47)

               Den nye beregning af dumpingmargenerne i henhold til den metode, der er beskrevet i betragtning 31-38, viste, at for fem af de seks virksomheder i stikprøven faldt dumpingmargenen i FOUP. For disse virksomheder bør den fornyede overvæltningsundersøgelse derfor afsluttes uden ændring af de oprindelige foranstaltninger. For Venus Group steg den dumpingmargen der blev beregnet for FOUP sammenlignet med den dumpingmargen, der blev fastsat i OUP, hvilket derigennem viser, at der fandt overvæltning sted. Antidumpingforanstaltningerne, der blev indført på importen af den pågældende vare fra Venus Group, skal derfor ændres i overensstemmelse med grundforordningens artikel 12, stk. 3.

               (48)

               Kommissionen sammenlignede først Venus Groups skadesmargen med dumpingmargenen, jf. reglen om den lavest mulige told i grundforordningens artikel 9, stk. 4. Tolden bør fastsættes på dumpingmargenens niveau. Da antisubsidieundersøgelsen forbliver upåvirket af den foreliggende fornyede undersøgelse, skal udligningstolden fratrækkes for at fastsætte den nye antidumpingtold. Som følge heraf er den nye antidumpingtold for Venus Group på 9,4 % (dvs. den gældende dumpingmargen på 12,4 % minus 3 % i udligningstold).

               (49)

               Den reviderede antidumpingtold fastsættes til følgende af nettoprisen, frit Unionens grænse, ufortoldet:

                           Virksomhed

                           Dumpingmargen

                           Udligningstold

                           Skadesmargen

                           Endelig antidumpingtold

                           GARG Inox

                           11,8 %

                           3,4 %

                           22,6 %

                           8,4 %

                           KEI Industries

                           7,0 %

                           0,0 %

                           41,9 %

                           7,7 %

                           Macro Bars and Wires

                           0,0 %

                           3,4 %

                           30,3 %

                           0,0 %

                           Nevatia Steel & Alloys

                           4,1 %

                           3,4 %

                           23,8 %

                           0,7 %

                           Raajratna Metal Industries

                           16,2 %

                           3,7 %

                           17,2 %

                           12,5 %

                           Venus Group

                           12,4 %

                           3,0 %

                           65,7 %

                           9,4 %

                           Viraj Profiles

                           6,8 %

                           0,0 %

                           32,1 %

                           6,8 %

                           Samarbejdsvillige virksomheder, der ikke indgik i stikprøven

                           8,4 %

                           3,4 %

                           23,7 %

                           5,0 %

                           Alle andre virksomheder

                           16,2 %

                           3,7 %

                           65,7 %

                           12,5 %

               (50)

               Alle parter blev underrettet om de vigtigste kendsgerninger og betragtninger, der lå til grund for at anbefale en opretholdelse af de gældende foranstaltninger. Parterne fik desuden en frist til at fremsætte bemærkninger til ovennævnte fremlæggelse. Indlæg og bemærkninger blev, hvor det var berettiget, taget i betragtning.

               (51)

               To interesserede parter fremførte bemærkninger, der anfægtede Kommissionens konklusioner.

               (52)

               Klageren gentog den påstand, den allerede fremførte i anmodningen, om at faldet i eksportpriserne ikke er et resultat af udviklingen i råvarepriserne. Den underbyggede sin påstand ved at fremlægge oplysninger, der viste en stigning i nikkelprisen efter indførelsen af de endelige foranstaltninger.

               (53)

               Men da de oprindelige foranstaltninger var baseret på resultaterne fra den oprindelige undersøgelsesperiode, ville en korrekt sammenligning have været mellem råvarepriserne i OUP og i FOUP. Den sammenligning fører til en konklusion om faldende råvarepriser, og ovennævnte påstand må derfor afvises.

               (54)

               For den ene eksporterende producent, der ikke anmodede om at få fastsat en ny normal værdi, hævdede klageren, at Kommissionen havde begået en regnefejl. Klageren anvendte imidlertid en INR/EUR-vekselkurs i begyndelsen af FOUP for de priser, der blev konstateret under OUP, og en INR/EUR-vekselkurs ved udgangen af FOUP for de priser, der blev konstateret i FOUP, hvilket gjorde argumentationen ugyldig. Påstanden måtte derfor afvises.

               (55)

               Den eksporterende producent, som får ændret sin antidumpingtold, påstod, at Kommissionen ikke foretog en evaluering af den påståede utilstrækkelige ændring i priserne på en måde, der er i overensstemmelse med ordlyden af og formålet med grundforordningens artikel 12. Nærmere bestemt burde Kommissionen i sin prissammenligning have taget hensyn til udviklingen i valutakursen samt udviklingen i produktionsomkostningerne på det niveau, der var observeret for de øvrige eksporterende producenter, som med henvisning til det påkrævede princip om god forvaltningsskik havde anmodet om anvendelse af artikel 12, stk. 5.

               (56)

               Denne type påstand omhandler produktionsomkostninger og kan kun tages i betragtning i forbindelse med en revurdering af den normale værdi. Men ifølge grundforordningens artikel 12, stk. 5, kan der kun tages hensyn til mulige ændringer i den normale værdi, når fuldstændige oplysninger om den reviderede normale værdi er forelagt for Kommissionen. Dette var ikke tilfældet, og påstanden afvises.

               (57)

               Den samme eksporterende producent fremsatte også en række bemærkninger og påstande vedrørende fastsættelsen af dens dumpingmargen baseret på eksportpriser i FOUP og normale værdier i OUP.

               (58)

               Producenten anmodede Kommissionen om at udelukke transaktioner, der var foretaget af dens forretningsmæssigt forbundne importør i den første måned i FOUP, eftersom disse salg omhandlede varer der var afsendt af indiske eksporterende producenter i Venus Group før FOUP på grundlag af priser, der ligeledes var fastlagt før FOUP. Den understregede dette argument ved at fremføre, at salget fra Indien til den forretningsmæssigt forbundne importør og fra denne til den ikke forretningsmæssigt forbundne kunde i Unionen var såkaldt back-to-back-salg.

               (59)

               For det første skal det bemærkes, at Kommissionen ikke betragter den eksporterende producents salg til Unionen som en back-to-back-transaktion. Salget fra Indien i FOUP til den forretningsmæssigt forbundne importør kunne være foretaget af enhver af de indiske eksporterende producenter i den eksporterende producents virksomhedsgruppe og var også med fælles forsendelse og mange af de pågældende importerede varer blev solgt til forskellige kunder i Unionen og indlagret delvist i den forretningsmæssigt forbundne importørs varebeholdning. Dette betyder på den anden side, at et salg til en ikke forretningsmæssigt forbundet kunde i Unionen, som indberettes af den forretningsmæssigt forbundne importør i FOUP kunne være en del af en eller flere direkte leverancer fra Indien, fra en eller flere indiske eksporterende producenter i virksomhedsgruppen, et salg fra lageret eller en kombination af begge. Disse omstændigheder er ikke nok til at berettige til, at denne import kategoriseres som back-to-back-salg.

               (60)

               Af mere grundlæggende betydning er imidlertid den prismekanisme, hvorved basisprisen, der blev fastsat ved den oprindelige prisaftale, undertiden vil blive justeret på basis af det legeringstillæg som er gældende på leveringstidspunktet. Dette modsiger påstanden om, at priserne fastsættes længe før FOUP. Som følge heraf må anmodningen om at udelukke salg via den forretningsmæssigt forbundne importør i den første måned af FOUP afvises.

               (61)

               Den samme eksporterende producent bad Kommissionen om at acceptere en revideret liste over salgstransaktioner, der var foretaget af den forretningsmæssigt forbundne importør, korrigeret for varetyper på samme måde som med de korrektioner, der blev foretaget under kontrolbesøgene i Indien. Producenten fremførte, at dette ville være acceptabelt, fordi alle salg er back-to-back-salg.

               (62)

               Kommissionen kunne ikke acceptere en ny indsendelse af oplysninger om salgstransaktioner på så sent et stadium i processen, da den ikke ville være i stand til at kontrollere de indsendte oplysninger. Som nævnt ovenfor viste undersøgelsen desuden, at salgstransaktionerne ikke kan kategoriseres som back-to-back-salg. Det bør bemærkes, at den eksporterende producent havde rigelig tid mellem kontrolbesøgene i Indien (den første uge af marts 2015) og kontrolbesøget hos den tyske forretningsmæssigt forbundne importør (midten af april) til at indsende reviderede salgslister.

               (63)

               Den samme eksporterende producent bemærkede, at for en bestemt varetype anvendte Kommissionen ikke den normale værdi, der blev fastsat i den oprindelige undersøgelse.

               (64)

               Kommissionen bekræftede denne bemærkning og reviderede dumpingmargenerne i overvæltningsundersøgelsen, så der i stedet blev anvendt de normale værdier, som var blevet fastlagt i den oprindelige undersøgelse.

               (65)

               Den samme eksporterende producent påstod, at virksomhedens salgs- og administrationsomkostninger og andre generalomkostninger (SA & G) var blevet fastsat vilkårligt til 5 % og burde have været baseret på de data, der var indsamlet under kontrolbesøget hos dens forretningsmæssigt forbundne importør og ikke burde inkludere transportomkostninger og andre rabatter, der allerede var fratrukket i videresalgspriserne ved beregningen af eksportpriserne.

               (66)

               Denne påstand blev fundet berettiget, eftersom de SA & G der var fastsat i forbindelse med kontrolbesøget, var lavere end de 5 %, der blev anvendt til denne eksporterende producents dumpingberegning.

               (67)

               Den eksporterende producent påstod også, at den fortjenstmargen på 5 %, der var taget i betragtning, er uforholdsmæssig stor for denne type erhvervsgren, og at Kommissionen i lignende tilfælde højst ville have benyttet fortjenstmargener på 1-2 %.

               (68)

               I mangel på samarbejde fra ikke forretningsmæssigt forbundne importører i overvæltningsundersøgelsen besluttede Kommissionen at benytte sig af oplysninger, der var indhentet i den oprindelige undersøgelse, da disse oplysninger blev anset for at være tilstrækkelig nye, fordi de var baseret på den oprindelige undersøgelsesperiode, der sluttede i marts 2012. Den fortjeneste, der var fremsendt af den eksporterende producent til støtte for dens påstand, bestod af den gennemsnitlige indtjening før skat baseret på regnskabsårene 2011-2013, som hovedsagelig var baseret på finansielle data der var indsamlet fra de sydeuropæiske lande, hvor den økonomiske situation i denne periode ikke var optimal. Kommissionen besluttede derfor at anvende resultaterne fra den oprindelige undersøgelse, dvs. 2,65 % som en passende fortjeneste for en ikke forretningsmæssigt forbundet importør. Denne procentsats blev derefter anvendt konsekvent ved beregningen af eksportpriserne på grundlag af de videresalgspriser, som blev oplyst af den forretningsmæssigt forbundne importør i Unionen.

               (69)

               Endeligt påstod den eksporterende producent, at Kommissionen havde fastsat cif-værdierne fejlagtigt for den forretningsmæssigt forbundne importør, da de fastsatte cif-priser var lavere end dem, som den forretningsmæssigt forbundne importør angav til Unionens toldmyndigheder, og som indførelsen af antidumpingtolden var baseret på.

               (70)

               Kommissionen fastsatte cif-værdier baseret på resultaterne af undersøgelsen, da den værdi, der angives til Unionens toldmyndigheder under alle omstændigheder er en koncernintern afregningspris. Det blev især konstateret, at der ikke er nogen systemiske relationer mellem videresalgsprisen på EU-markedet og den koncerninterne afregningspris, da det legeringstillæg, der til sidst lægges til basisprisen ved videresalg, ikke altid svarer til det legeringstillæg, der tages i betragtning ved fastsættelse af den koncerninterne afregningspris. Påstanden blev derfor afvist.

               (71)

               For at minimere risikoen for omgåelse som følge af den store forskel i toldsatserne vurderes det, at det i dette tilfælde er nødvendigt med særlige foranstaltninger for at sikre den korrekte anvendelse af antidumpingtolden. Disse særlige foranstaltninger, som kun finder anvendelse på virksomheder, for hvilke der indføres individuelle toldsatser, består af følgende: fremlæggelse for medlemsstaternes toldmyndigheder af en gyldig handelsfaktura, der overholder kravene i bilaget til denne forordning. Import, der ikke er ledsaget af en sådan faktura, er omfattet af den restantidumpingtold, som gælder for alle andre producenter.

               (72)

               Foranstaltningerne i denne forordning er i overensstemmelse med udtalelse fra det udvalg, der er nedsat ved grundforordningens artikel 15, stk. 1 —

         VEDTAGET DENNE FORORDNING:
   Artikel 1
   I Rådets gennemførelsesforordning (EU) nr. 1106/2013 foretages følgende ændringer i artikel 1:

               a)

               stk. 2 affattes således:
               »2.   Den endelige antidumpingtold på nettoprisen, frit Unionens grænse, ufortoldet, for den i stk. 1 omhandlede vare fremstillet af nedenstående virksomheder fastsættes til følgende:

                           Virksomhed

                           Told (%)

                           Taric-tillægskode

                           Garg Inox, Bahadurgarh, Haryana and Pune, Maharashtra

                           8,4

                           B931

                           KEI Industries Ltd, New Delhi

                           7,7

                           B925

                           Macro Bars and Wires, Mumbai, Maharashtra

                           0,0

                           B932

                           Nevatia Steel & Alloys, Mumbai, Maharashtra

                           0,7

                           B933

                           Raajratna Metal Industries, Ahmedabad, Gujarat

                           12,5

                           B775

                           Venus Wire Industries Pvt. Ltd, Mumbai, Maharashtra

                           9,4

                           B776

                           Precision Metals, Mumbai, Maharashtra

                           9,4

                           B777

                           Hindustan Inox Ltd, Mumbai, Maharashtra

                           9,4

                           B778

                           Sieves Manufacturer India Pvt. Ltd, Mumbai, Maharashtra

                           9,4

                           B779

                           Viraj Profiles Limited, Palghar, Maharashtra and Mumbai, Maharashtra

                           6,8

                           B780

                           Virksomheder anført i bilaget

                           5,0

                           Se bilaget

                           Alle andre virksomheder

                           12,5

                           B999«

               b)

               som stk. 4 indsættes følgende:
               »4.   Anvendelsen af de individuelle toldsatser, der er anført for de virksomheden, der er nævnt i stk. 2 og i bilaget, er betinget af, at der fremlægges en gyldig handelsfaktura for medlemsstaternes toldmyndigheder; handelsfakturaen skal indeholde en erklæring der er dateret og underskrevet af én af de ansatte i den enhed, der har udstedt handelsfakturaen, med angivelse af den pågældendes navn og funktion og med følgende ordlyd: »Undertegnede bekræfter, at de(n/t) (mængde) tråd af rustfrit stål, der er solgt til eksport til Den Europæiske Union, og som er omfattet af denne faktura, er fremstillet af (virksomhedens navn og adresse) (Taric-tillægskode) i Indien. Jeg erklærer, at oplysningerne i denne faktura er fuldstændige og korrekte«. Hvis der ikke fremlægges en sådan faktura, anvendes toldsatsen for »alle andre virksomheder«.«

         Artikel 2
   Denne forordning træder i kraft dagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 1. september 2015.

            På Kommissionens vegne

         Jean-Claude JUNCKER

            Formand

      (1)  EUT L 343 af 22.12.2009, s. 51.

      (2)  Rådets gennemførelsesforordning (EU) nr. 1106/2013 af 5. november 2013 om indførelse af en endelig antidumpingtold på importen af visse former for tråd af rustfrit stål med oprindelse i Indien og om endelig opkrævning af den midlertidige told (EUT L 298 af 8.11.2013, s. 1).

      (3)  Rådets gennemførelsesforordning (EU) nr. 861/2013 af 2. september 2013 om indførelse af en endelig udligningstold på importen af visse former for tråd af rustfrit stål med oprindelse i Indien og om endelig opkrævning af den midlertidige told (EUT L 240 af 7.9.2013, s. 1).

      (4)  EUT C 433 af 3.12.2014, s. 8.


title: Kommissionens gennemførelsesforordning (EU) nr. 801/2011 af 9. august 2011 om ændring af forordning (EU) nr. 206/2010 om fastlæggelse af lister over tredjelande, tredjelandsområder og dele heraf, som er godkendt med hensyn til indførsel af visse dyr og fersk kød til EU, og krav vedrørende udstedelse af veterinærcertifikater  EØS-relevant tekst

text:
               10.8.2011

               DA

               Den Europæiske Unions Tidende

               L 205/27

         KOMMISSIONENS GENNEMFØRELSESFORORDNING (EU) Nr. 801/2011
   af 9. august 2011
   om ændring af forordning (EU) nr. 206/2010 om fastlæggelse af lister over tredjelande, tredjelandsområder og dele heraf, som er godkendt med hensyn til indførsel af visse dyr og fersk kød til EU, og krav vedrørende udstedelse af veterinærcertifikater
   (EØS-relevant tekst)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 2002/99/EF af 16. december 2002 om dyresundhedsbestemmelser for produktion, tilvirkning, distribution og indførsel af animalske produkter til konsum (1), særlig artikel 8, indledningen, artikel 8, nr. 1), første afsnit, og artikel 8, nr. 4), og
   ud fra følgende betragtninger:

               (1)

               Ved Kommissionens forordning (EU) nr. 206/2010 (2) fastsættes der krav vedrørende udstedelse af veterinærcertifikater ved indførsel til Unionen af visse sendinger af levende dyr eller fersk kød. Der fastlægges også lister over tredjelande, tredjelandsområder eller dele heraf, hvorfra det er tilladt at indføre disse sendinger til Unionen.

               (2)

               I henhold til forordning (EU) nr. 206/2010 må sendinger af fersk kød til konsum kun importeres til Unionen, hvis de kommer fra et tredjeland, tredjelandsområde eller dele heraf, der er opført i del 1 i bilag II til nævnte forordning, og for hvilke(t) der i samme del er angivet et standardveterinærcertifikat, som skal anvendes for den pågældende sending.

               (3)

               Fire dele af Botswana er opført i del 1 i bilag II til forordning (EU) nr. 206/2010 som regioner, hvorfra import til Unionen af udbenet og modnet, fersk kød af hovdyr er tilladt. De pågældende regioner omfatter adskillige veterinære sygdomsbekæmpelseszoner.

               (4)

               Den 5. maj 2011 underrettede Botswana Kommissionen om mistanke om mund- og klovesyge på grundlag af kliniske tegn hos otte kreaturer på en bedrift. Udbruddene blev bekræftet ved dyrkning af en SAT2-mund- og klovesyge-virus — og indberettet til Kommissionen — den 11. maj 2011.

               (5)

               Udbruddene fandt sted i den veterinære sygdomsbekæmpelseszone 6, som udgør en del af en af de fire dele af Botswana, hvorfra import til Unionen af udbenet og modnet, fersk kød af hovdyr er tilladt.

               (6)

               På grund af risikoen for indslæbning af mund- og klovesyge via import til Unionen af fersk kød fra arter, der er modtagelige for sygdommen, og i betragtning af Botswanas garantier, der muliggør regionalisering af landet, bør Botswanas tilladelse til eksport til Unionen af udbenet og modnet, fersk kød af hovdyr suspenderes fra den 11. maj 2011, der er datoen for bekræftelsen af udbruddene af mund- og klovesyge.

               (7)

               Bilag II til forordning (EF) nr. 206/2010 bør derfor ændres i overensstemmelse hermed.

               (8)

               Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed —

         VEDTAGET DENNE FORORDNING:
   Artikel 1
   Angivelserne vedrørende Botswana i del 1 i bilag II til forordning (EF) nr. 206/2010 affattes således:

                  »BW — Botswana

                  BW-0

                  Hele landet

                  EQU, EQW

                  BW-1

                  De veterinære sygdomsbekæmpelseszoner 3c, 4b, 5, 6, 8, 9 og 18

                  BOV, OVI, RUF, RUW

                  F

                  1

                  11. maj 2011

                  1. december 2007

                  BW-2

                  De veterinære sygdomsbekæmpelseszoner 10, 11, 13 og 14

                  BOV, OVI, RUF, RUW

                  F

                  1

                  7. marts 2002

                  BW-3

                  Veterinær sygdomsbekæmpelseszone 12

                  BOV, OVI, RUF, RUW

                  F

                  1

                  20. oktober 2008

                  20. januar 2009

                  BW-4

                  Veterinær sygdomsbekæmpelseszone 4a, undtagen den 10 km brede stødpudezone med intensiv overvågning langs grænsen til zonen med vaccination mod mund- og klovesyge og områderne med vildtforvaltning

                  BOV

                  F

                  1

                  18. februar 2011«

   Artikel 2
   Denne forordning træder i kraft på tredjedagen efter offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 9. august 2011.

            På Kommissionens vegne

         José Manuel BARROSO

            Formand

      (1)  EFT L 18 af 23.1.2003, s. 11.

      (2)  EUT L 73 af 20.3.2010, s. 1.


title: Kommissionens gennemførelsesforordning (EU) 2015/1418 af 20. august 2015 om faste importværdier med henblik på fastsættelse af indgangsprisen for visse frugter og grøntsager

text:
               21.8.2015

               DA

               Den Europæiske Unions Tidende

               L 220/18

         KOMMISSIONENS GENNEMFØRELSESFORORDNING (EU) 2015/1418
   af 20. august 2015
   om faste importværdier med henblik på fastsættelse af indgangsprisen for visse frugter og grøntsager
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1),
   under henvisning til Kommissionens gennemførelsesforordning (EU) nr. 543/2011 af 7. juni 2011 om nærmere bestemmelser for anvendelsen af Rådets forordning (EF) nr. 1234/2007 for så vidt angår frugt og grøntsager og forarbejdede frugter og grøntsager (2), særlig artikel 136, stk. 1, og
   ud fra følgende betragtninger:

               (1)

               Ved gennemførelsesforordning (EU) nr. 543/2011 fastsættes der på basis af resultatet af de multilaterale handelsforhandlinger under Uruguayrunden kriterier for Kommissionens fastsættelse af faste importværdier for tredjelande for de produkter og perioder, der er anført i del A i bilag XVI til nævnte forordning.

               (2)

               Der beregnes hver arbejdsdag en fast importværdi i henhold til artikel 136, stk. 1, i gennemførelsesforordning (EU) nr. 543/2011 under hensyntagen til varierende daglige data. Derfor bør nærværende forordning træde i kraft på dagen for offentliggørelsen i Den Europæiske Unions Tidende —

         VEDTAGET DENNE FORORDNING:
   Artikel 1
   De faste importværdier som omhandlet i artikel 136 i gennemførelsesforordning (EU) nr. 543/2011 fastsættes i bilaget til nærværende forordning.
   Artikel 2
   Denne forordning træder i kraft på dagen for offentliggørelsen i Den Europæiske Unions Tidende.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 20. august 2015.

            På Kommissionens vegne

            For formanden

         Jerzy PLEWA

            Generaldirektør for landbrug og udvikling af landdistrikter

      (1)  EUT L 347 af 20.12.2013, s. 671.

      (2)  EUT L 157 af 15.6.2011, s. 1.

      BILAG

         Faste importværdier med henblik på fastsættelse af indgangsprisen for visse frugter og grøntsager

                  (EUR/100 kg)

                  KN-kode

                  Tredjelandskode (1)

                  Fast importværdi

                  0702 00 00

                  MA

                  156,5

                  ZZ

                  156,5

                  0709 93 10

                  TR

                  124,7

                  ZZ

                  124,7

                  0805 50 10

                  AR

                  126,2

                  BO

                  154,5

                  CL

                  153,9

                  UY

                  144,0

                  ZA

                  149,9

                  ZZ

                  145,7

                  0806 10 10

                  EG

                  238,9

                  TR

                  167,5

                  US

                  339,9

                  ZZ

                  248,8

                  0808 10 80

                  AR

                  234,3

                  BR

                  97,6

                  CL

                  147,4

                  NZ

                  152,0

                  US

                  110,0

                  UY

                  141,9

                  ZA

                  122,1

                  ZZ

                  143,6

                  0808 30 90

                  AR

                  155,3

                  CL

                  135,1

                  CN

                  85,3

                  NZ

                  109,3

                  TR

                  132,9

                  ZA

                  119,6

                  ZZ

                  122,9

                  0809 30 10, 0809 30 90

                  MK

                  79,3

                  TR

                  126,3

                  ZZ

                  102,8

                  0809 40 05

                  BA

                  42,6

                  IL

                  99,6

                  MK

                  36,8

                  XS

                  57,7

                  ZZ

                  59,2

         (1)  Landefortegnelse fastsat ved Kommissionens forordning (EU) nr. 1106/2012 af 27. november 2012 om gennemførelse af Europa-Parlamentets og Rådets forordning (EF) nr. 471/2009 om fællesskabsstatistikker over varehandelen med tredjelande for så vidt angår ajourføring af den statistiske lande- og områdefortegnelse (EUT L 328 af 28.11.2012, s. 7). Koden »ZZ« = »anden oprindelse«.


title: Kommissionens gennemførelsesforordning (EU) nr. 753/2013 af 2. august 2013 om ændring af forordning (EF) nr. 607/2009 om gennemførelsesbestemmelser til Rådets forordning (EF) nr. 479/2008 for så vidt angår beskyttede oprindelsesbetegnelser og beskyttede geografiske betegnelser, traditionelle benævnelser og mærkning og præsentation af visse vinavlsprodukter

text:
               6.8.2013

               DA

               Den Europæiske Unions Tidende

               L 210/21

         KOMMISSIONENS GENNEMFØRELSESFORORDNING (EU) Nr. 753/2013
   af 2. august 2013
   om ændring af forordning (EF) nr. 607/2009 om gennemførelsesbestemmelser til Rådets forordning (EF) nr. 479/2008 for så vidt angår beskyttede oprindelsesbetegnelser og beskyttede geografiske betegnelser, traditionelle benævnelser og mærkning og præsentation af visse vinavlsprodukter
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 121, stk. 1, litra k) og m), sammenholdt med artikel 4, og
   ud fra følgende betragtninger:

               (1)

               Kroatien tiltrådte Den Europæiske Union den 1. juli 2013.

               (2)

               Den lovgivning, der fandt anvendelse for vin i Kroatien inden tiltrædelsen, indeholder ingen bestemmelser om beskyttede oprindelsesbetegnelser, beskyttede geografiske betegnelser eller mærkning af vinprodukter svarende til Unions bestemmelser, navnlig bestemmelserne i Kommissionens forordning (EF) nr. 607/2009 (2). For at de økonomiske aktører i Kroatien fortsat kan afsætte produkter, der er fremstillet i overensstemmelse med de bestemmelser, der var gældende i Kroatien inden tiltrædelsen, kan de opbruge lagrene af de vinprodukter, der er fremstillet i henhold til de bestemmelser, der fandt anvendelse indtil tiltrædelsen.

               (3)

               I forbindelse med tiltrædelsen af Den Europæiske Union den 1. juli 2013 anmodede Kroatien i henhold til artikel 62, stk. 3, i forordning (EF) nr. 607/2009 om, at navnene på druesorterne »Alicante Bouschet«, »Burgundac crni«, »Burgundac sivi«, »Burgundac bijeli«, »Borgonja istarska« og »Frankovka«, der traditionelt set anvendes til fremstillingen af vine i Kroatien, og som indeholder eller består af en beskyttet oprindelsesbetegnelse eller en beskyttet geografisk betegnelse, fortsat må anføres på etiketten for kroatiske vine med beskyttet oprindelsesbetegnelse eller beskyttet geografisk betegnelse. På baggrund af kontrollen bør navnet Kroatien indskrives sammen med datoen for tiltrædelse i del A i bilag XV til ovennævnte forordning, hvad angår de i anmodningen omhandlede navne på druesorter.

               (4)

               Kroatien har desuden anmodet om, at navnene på druesorterne og synonymerne herfor »Aglianico crni«, »Nebbiolo«, »Primitivo«, »Rajnski rizling«, »Radgonska ranina«, »Sangiovese«, »Stajerska belina«, »Stajerka« og »Vermentino«, som delvist indeholder en beskyttet oprindelsesbetegnelse eller en beskyttet geografisk betegnelse og som direkte henviser til det geografiske element i den pågældende beskyttede oprindelsesbetegnelse eller beskyttede geografiske betegnelse, må anføres på etiketten for et kroatisk produkt med beskyttet oprindelsesbetegnelse eller beskyttet geografisk betegnelse. På baggrund af kontrollen bør navnet Kroatien indskrives sammen med datoen for tiltrædelse i del B i bilag XV til forordning (EF) nr. 607/2009, hvad angår de i anmodningen omhandlede navne på druesorter.

               (5)

               Forordning (EF) nr. 607/2009 bør ændres i overensstemmelse hermed.

               (6)

               Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter —

         VEDTAGET DENNE FORORDNING:
   Artikel 1
   I forordning (EF) nr. 607/2009 foretages følgende ændringer:

               1)

               I artikel 73 tilføjes følgende som stk. 4:
               »4.   Vin, der er fremstillet i Kroatien til og med den 30. juni 2013, og som opfylder de bestemmelser, der fandt anvendelse i Kroatien på denne dato, kan afsættes, indtil lagrene er opbrugt. Produkterne kan mærkes i overensstemmelse med de bestemmelser, der fandt anvendelse i Kroatien den 30. juni 2013.«

               2)

               Bilag XV ændres som angivet i bilaget til nærværende forordning.

         Artikel 2
   Denne forordning træder i kraft på dagen for offentliggørelsen i Den Europæiske Unions Tidende.
   Den anvendes fra den 1. juli 2013.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 2. august 2013.

            På Kommissionens vegne

         José Manuel BARROSO

            Formand

      (1)  EUT L 299 af 16.11.2007, s. 1.

      (2)  EUT L 193 af 24.7.2009, s. 60.

      BILAG
      I bilag XV til forordning (EF) nr. 607/2009 foretages følgende ændringer:

                  1)

                  Del A ændres således:

                              a)

                              I række 2 tilføjes navnet »Kroatien« i kolonne 4.

                              b)

                              Efter række 14 indsættes følgende som række 14a:

                                          »14a

                                          Bourgogne (FR)

                                          Borgonja istarska

                                          Kroatien«

                              c)

                              Efter række 15 indsættes følgende som række 15a:

                                          »15a

                                          Bourgogne (FR)

                                          Burgundac bijeli

                                          Kroatien«

                              d)

                              Række 16 udgår.

                              e)

                              I række 17 tilføjes navnet »Kroatien« i kolonne 4.

                              f)

                              I række 39 tilføjes navnet »Kroatien« i kolonne 4.

                  2)

                  Del B ændres således:

                              a)

                              Efter række 2 indsættes følgende som række 2a:

                                          »2a

                                          Aglianico del Taburno (IT)

                                          Aglianico crni

                                          Kroatien«

                              b)

                              I række 33 tilføjes navnet »Kroatien« i kolonne 4.

                              c)

                              I række 37 tilføjes navnet »Kroatien« i kolonne 4.

                              d)

                              I række 39 tilføjes navnet »Kroatien« i kolonne 4.

                              e)

                              I række 45 tilføjes navnet »Kroatien« i kolonne 4.

                              f)

                              I række 51 tilføjes navnet »Kroatien« i kolonne 4.

                              g)

                              I række 52 tilføjes navnet »Kroatien« i kolonne 4.

                              h)

                              Efter række 52 indsættes følgende som række 52a:

                                          »52a

                                          Štajerska Slovenija (SV)

                                          Štajerka

                                          Kroatien«

                              i)

                              I række 58 tilføjes navnet »Kroatien« i kolonne 4.


title: Kommissionens gennemførelsesforordning (EU) 2016/1713 af 20. september 2016 om fastsættelse af det kvantitative loft for eksport af sukker og isoglucose, der er fremstillet ud over kvoten, indtil udgangen af produktionsåret 2016/17

text:
               24.9.2016

               DA

               Den Europæiske Unions Tidende

               L 258/8

         KOMMISSIONENS GENNEMFØRELSESFORORDNING (EU) 2016/1713
   af 20. september 2016
   om fastsættelse af det kvantitative loft for eksport af sukker og isoglucose, der er fremstillet ud over kvoten, indtil udgangen af produktionsåret 2016/17
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 139, stk. 2, og artikel 144, stk. 1, litra g), og
   ud fra følgende betragtninger:

               (1)

               Ifølge artikel 139, stk. 1, første afsnit, litra d), i forordning (EU) nr. 1308/2013 kan sukker eller isoglucose, der er fremstillet ud over den kvote, som er omhandlet i nævnte forordnings artikel 136, kun eksporteres inden for et kvantitativt loft, der skal fastsættes af Kommissionen.

               (2)

               Gennemførelsesbestemmelserne vedrørende eksport ud over kvoten og navnlig vedrørende udstedelsen af eksportlicenser er fastsat i Kommissionens forordning (EF) nr. 951/2006 (2). Imidlertid bør det kvantitative loft fastsættes for produktionsåret med henblik på de eventuelle muligheder på eksportmarkederne.

               (3)

               For nogle EU-producenter af sukker og isoglucose udgør eksporten fra Unionen en vigtig del af deres erhvervsaktiviteter, og de har etableret traditionelle markeder uden for Unionen. Eksport af sukker og isoglucose til disse markeder kan være økonomisk bæredygtig, også selv om der ikke ydes eksportrestitution. Der bør derfor fastsættes et kvantitativt loft for eksport af sukker og isoglucose, der er fremstillet ud over kvoten, så de pågældende EU-producenter kan fortsætte med at levere til deres traditionelle markeder.

               (4)

               For produktionsåret 2016/17 anslås det, at et kvantitativt loft på 650 000 ton, udtrykt i hvidt sukker, for eksport af sukker, der er fremstillet ud over kvoten, og 70 000 ton, udtrykt i tørstof, for eksport af isoglucose, der er fremstillet ud over kvoten, vil kunne dække markedsefterspørgslen.

               (5)

               Unionens eksport af sukker til visse nære destinationer og de tredjelande, der yder præferencebehandling ved import af produkter fra Unionen, er for tiden særdeles godt stillet konkurrencemæssigt. I fravær af passende instrumenter for gensidig bistand til bekæmpelse af uregelmæssigheder og for at begrænse risikoen for svig mest muligt og forebygge misbrug i forbindelse med en eventuel reimport eller genindførelse til Unionen af sukker, der er fremstillet ud over kvoten, bør visse nære destinationer udelukkes som mulige destinationer.

               (6)

               Som følge af produktets art skønnes det, at der er en lavere risiko for svig vedrørende isoglucose, og det er derfor ikke nødvendigt at begrænse de mulige destinationer for eksport af isoglucose, der er fremstillet ud over kvoten.

               (7)

               Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter —

         VEDTAGET DENNE FORORDNING:
   Artikel 1
   1.   For produktionsåret 2016/17 fastsættes det kvantitative loft omhandlet i artikel 139, stk. 1, første afsnit, litra d), i forordning (EU) nr. 1308/2013, til 650 000 ton for eksport uden restitution af hvidt sukker, der er fremstillet ud over kvoten og henhører under KN-kode 1701 99.
   2.   Eksport under det i stk. 1 fastsatte kvantitative loft tillades for alle destinationer med undtagelse af følgende:

               a)

               tredjelande: Albanien, Andorra, Bosnien-Hercegovina, Den Hellige Stol (Vatikanstaten), Den Tidligere Jugoslaviske Republik Makedonien, Kosovo (3), Liechtenstein, Montenegro, San Marino og Serbien

               b)

               medlemsstaters områder, der ikke er omfattet af Unionens toldområde: Færøerne, Grønland, Helgoland, Ceuta, Melilla, kommunerne Livigno og Campione d'Italia samt de områder af Republikken Cypern, hvor regeringen for Republikken Cypern ikke udøver faktisk kontrol

               c)

               europæiske områder, hvis udenrigsanliggender en medlemsstat er ansvarlig for, men som ikke er omfattet af Unionens toldområde: Gibraltar.

         Artikel 2
   Fastsættelse af det kvantitative loft for eksport af isoglucose, der er fremstillet ud over kvoten
   1.   For produktionsåret 2016/17 fastsættes det kvantitative loft, der er omhandlet i artikel 139, stk. 1, første afsnit, litra d), i forordning (EU) nr. 1308/2013, til 70 000 ton, udtrykt i tørstof, for eksport uden restitution af isoglucose, der er fremstillet ud over kvoten og henhører under KN-kode 1702 40 10, 1702 60 10 og 1702 90 30.
   2.   Eksport af produkterne i stk. 1 tillades kun, hvis betingelserne i artikel 4 i forordning (EF) nr. 951/2006 er opfyldt.
   Artikel 3
   Ikrafttræden og anvendelse
   Denne forordning træder i kraft på syvendedagen efter offentliggørelsen i Den Europæiske Unions Tidende.
   Den anvendes fra den 1. oktober 2016.
   Den udløber den 30. september 2017.

      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 20. september 2016.

            På Kommissionens vegne

         Jean-Claude JUNCKER

            Formand

      (1)  EUT L 347 af 20.12.2013, s. 671.

      (2)  Kommissionens forordning (EF) nr. 951/2006 af 30. juni 2006 om gennemførelsesbestemmelser til Rådets forordning (EF) nr. 318/2006 for så vidt angår handel med tredjelande inden for sukkersektoren (EUT L 178 af 1.7.2006, s. 24).

      (3)  Denne betegnelse er med forbehold af holdningerne til status og er i overensstemmelse med UNSCR 1244 og ICJ's udtalelse om Kosovos uafhængighedserklæring.